Lastebilsjåfør nekter straffskyld etter å ha rygget på skolejente
Lastebilsjåføren er tiltalt for uaktsomt drap etter straffelovens paragraf 281, som har en strafferamme på inntil seks års fengsel. Det er også nedlagt påstand om erstatning til jentas familie, samt påstand om tap av sjåførens førerrett. Les også: 11-åring påkjørt av lastebil: «Hvorfor måtte du dø i dag, og så ung?» Mannen i 30-årene møter i Tønsberg tingrett torsdag. Det er satt av to dager til behandlingen av saken. – Sjåføren erkjenner ikke straffskyld. Han mener han ikke kan klandres, sier mannens forsvarer, advokat Christian Arnkværn, til NRK. Jenta syklet på en gang- og sykkelsti da hun ble påkjørt ved Brattås skole på Nøtterøy i Vestfold i september i fjor. Hun døde momentant. Politiet har tidligere varslet at de blant annet ville undersøke om lastebilen hadde lov til å kjøre på gang- og sykkelstien på det tidspunktet. Påtalemyndigheten mener lastebilsjåføren opptrådte uaktsomt da han rygget og traff 11-åringen.
Lastebilsjåføren som i fjor rygget på en 11 år gammel jente på Nøtterøy slik at hun døde, nekter straffskyld. Tiltalte møter i Tønsberg tingrett torsdag.